Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi tiettyjen moottoriajoneuvoluokkien nopeudenrajoittimien asentamisesta ja käytöstä yhteisössä annetun neuvoston direktiivin 92/6/ETY muuttamisesta /* SEK/2002/0748 lopull. - COD 2001/0135 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi tiettyjen moottoriajoneuvoluokkien nopeudenrajoittimien asentamisesta ja käytöstä yhteisössä annetun neuvoston direktiivin 92/6/ETY muuttamisesta 2001/0135 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi tiettyjen moottoriajoneuvoluokkien nopeudenrajoittimien asentamisesta ja käytöstä yhteisössä annetun neuvoston direktiivin 92/6/ETY muuttamisesta 1. TAUSTA Ehdotus (asiakirja KOM(2001) 318 - 2001/0135(COD)) toimitettiin Euroopan parlamentille ja neuvostolle // 14.6.2001 Talous- ja sosiaalikomitea antoi lausuntonsa // 28.11.2001 Euroopan parlamentti antoi lausuntonsa ensimmäisessä käsittelyssä // 7.2.2002 Yhteinen näkemys vahvistettiin neuvostossa // 7.12.2001 Yhteinen kanta vahvistettiin määräenemmistöllä // 25.6.2002 2. KOMISSION EHDOTUKSEN TARKOITUS Komissio antoi maaliskuussa 2000 liikenneturvallisuutta koskevan tiedonannon (KOM(2000) 125 lopullinen). Euroopan parlamentti ja neuvosto suhtautuivat antamissaan päätöslauselmissa tiedonantoon myönteisesti ja korostivat nopeudenrajoittimien merkitystä yhtenä kustannustehokkaimmista toimenpiteistä liikenneturvallisuuden alalla. Tämän myönteisen vastaanoton perusteella komissio ehdottaa direktiivin 92/6/ETY soveltamisalan laajentamista sekä nopeudenrajoittimien, jotka sallivat suurimmaksi nopeudeksi 90 km/h, edellyttämistä kevyemmiltä 3,5-12 tonnin (N2-luokan) kuorma-autoilta ja nopeudenrajoittimien, jotka sallivat suurimmaksi nopeudeksi 100 km/h, edellyttämistä pieniltä linja-autoilta, joissa on enemmän kuin kahdeksan istuinta kuljettajan istuimen lisäksi ja joiden suurin sallittu massa on 10 tonnia (M2-luokan ja osaksi M3-luokan ajoneuvot). Yli 12 tonnin rahtiajoneuvot (N3-luokka) ja matkustajaliikenteen yli 10 tonnin ajoneuvot (loput M3-luokan ajoneuvoista) kuuluvat jo direktiivin 92/6/ETY soveltamisalaan. Lisäksi komissio ehdottaa nopeudenrajoittimien rajoitettua jälkiasennusta ehdotuksen vaikutusten laajentamiseksi ja markkinavääristymien välttämiseksi. 3. YHTEISTÄ KANTAA KOSKEVAT HUOMIOT 3.1 Yleiset huomautukset Komissio panee merkille, että neuvoston vahvistama yhteinen kanta noudattelee suurelta osin komission alkuperäistä ehdotusta ja on lähes identtinen komission muutetun ehdotuksen kanssa. Yhteinen kanta on oikeudenmukainen ja tasapainoinen kompromissi. 3.2 Euroopan parlamentin ensimmäisessä käsittelyssä tekemät tarkistukset Euroopan parlamentti teki ensimmäisessä käsittelyssä ehdotukseen yhteensä kymmenen tarkistusta. Nämä tarkistukset koskevat: - moottoriajoneuvoluokkien määrityksen muuttamista johdanto-osan 3, 4 ja 5 kappaleissa siten, että käytettäisiin ilmaisua "hyötykäyttöön tarkoitetut kevyemmät ajoneuvot" (tarkistukset 1, 2 ja 3); tarkistukset eivät sisälly muutettuun ehdotukseen eivätkä yhteiseen kantaan, - jäsenvaltioiden mahdollisuutta vaatia, että nopeudenrajoittimien sallima nopeus säädetään alhaisemmaksi vaarallisten aineiden kuljetuksiin käytettävissä ajoneuvoissa (tarkistus 4); tarkistus on sisällytetty muutettuun ehdotukseen ja yhteiseen kantaan muutamin muotoilua koskevin muutoksin, - soveltamisalaan jo kuuluvien ajoneuvojen (muutetun direktiivin 92/6/ETY 4 artiklan 1 kohta) ja soveltamisalaan sen laajentamisen jälkeen kuuluvien ajoneuvojen (4 artiklan 2 kohta) erottelemista toisistaan (tarkistus 5); tarkistus on sisällytetty periaatteessa muutettuun ehdotukseen ja yhteiseen kantaan, - jäsenvaltioiden mahdollisuutta joustavaan täytäntöönpanoon, kun kyseessä ovat kevyimmät (M2-luokan ajoneuvot ja ne N2-luokan ajoneuvot, joiden sallittu kokonaismassa on enintään 7,5 tonnia) ja niiden alueella rekisteröidyt ajoneuvot (tarkistus 6); tarkistus on sisällytetty muutettuun ehdotukseen ja yhteiseen kantaan muutamin muotoilua koskevin muutoksin, - mahdollisuutta soveltaa edelleen kansallisia standardeja nopeudenrajoittimien hyväksymiseen ennen direktiivin voimaantuloa (tarkistus 7); tarkistus on sisällytetty periaatteessa muutettuun ehdotukseen ja yhteiseen kantaan, - nopeudenrajoittimien salliman nopeuden ylittämistä tarkoin rajatuksi ajaksi (tarkistus 8); tarkistus ei sisälly muutettuun ehdotukseen eikä yhteiseen kantaan, - 18 kuukauden kuluttua annettavaa komission raporttia älykkäästä nopeuden sovittamisen järjestelmästä (ISA) ja nopeudenrajoittimista (tarkistus 9); tarkistus on sisällytetty osittain muutettuun ehdotukseen ja yhteiseen kantaan, - päivämäärää, jona jäsenvaltiot panevat direktiivin täytäntöön (tarkistus 10); tarkistus on sisällytetty periaatteessa muutettuun ehdotukseen ja yhteiseen kantaan. Komissio on siis hyväksynyt näistä kymmenestä tarkistuksesta kaksi (4 ja 6) muutamin muotoilua koskevin muutoksin, kolme (5, 7 ja 10) periaatteessa ja yhden (9) osittain. Neljä tarkistusta (1, 2, 3 ja 8) on hylätty. Euroopan parlamentin tekemät tarkistukset 4 ja 6 on hyväksytty yhteiseen kantaan muutamin muotoilua koskevin muutoksin. Tarkistukset 5, 7 ja 10 on hyväksytty periaatteessa yhteiseen kantaan. Tarkistuksessa 5 päivämäärät yhdenmukaistetaan hyväksytyn tarkistuksen 6 päivämäärien kanssa ja selvennetään sitä, että jälkiasennukset rajoitetaan ajoneuvoihin, jotka täyttävät Euro 3 -päästöstandardit. Tarkistuksissa 7 ja 10 päivämäärät yhdenmukaistetaan hyväksytyn tarkistuksen 6 päivämäärien kanssa, jotta saadaan 2-3-4-5 vuoden täytäntöönpanoaikataulu, ts. täytäntöönpano jäsenvaltioissa ja asennukset uusiin ajoneuvoihin kaksi vuotta direktiivin voimaantulon jälkeen, jälkiasennukset kansainvälisessä liikenteessä käytettäviin ajoneuvoihin kolme vuotta direktiivin voimaantulon jälkeen, jälkiasennukset muihin ajoneuvoihin neljä vuotta direktiivin voimaantulon jälkeen ja mahdollisten kansallisten poikkeuksien soveltamisen päättyminen viisi vuotta direktiivin voimaantulon jälkeen. Tarkistus 9 on hyväksytty osittain yhteiseen kantaan, ja se toteutetaan vuoteen 2010 ulottuvan EU:n liikenneturvallisuuspolitiikan yhteydessä tehtävänä tutkimuksena. 3.3 Neuvoston tekemät lisäykset Komission muutettuun ehdotukseen on tehty yhteisessä kannassa seuraavat muutokset: - Johdanto-osan 2 kappale on jaettu kahteen virkkeeseen, joissa käsitellään erikseen liikenneturvallisuutta ja ympäristönsuojelua. Komission mielestä muutos selventää tekstiä. - Johdanto-osan 3 kappale on poistettu tarpeettomana. Komissio hyväksyy muutoksen. - Johdanto-osan 4 ja 5 kappaleita (uudet johdanto-osan 3 ja 4 kappaleet) on muutettu ja johdanto-osaan on lisätty uusi 5 kappale; näissä viitataan direktiiviin 92/6/ETY, EU:n liikenneturvallisuuden painopisteitä koskevaan 20. maaliskuuta 2000 annettuun komission tiedonantoon ja liikenneturvallisuuden parantamisesta 26. kesäkuuta 2000 annettuun neuvoston päätöslauselmaan sekä eksplisiittisesti niihin ajoneuvoluokkiin, joita asia koskee. Näillä viittauksilla poistetaan Euroopan parlamentin tarkistuksissaan 2 ja 3 ilmaisema huoli ajoneuvoluokkien määrityksestä (tarkistus 1 koski johdanto-osan kappaletta, joka on poistettu). Komission mielestä yhteisen kannan mukainen johdanto-osan 3, 4 ja 5 kappaleiden sanamuoto ei jätä tilaa moniselitteisyydelle ja on tästä syystä hyväksyttävissä. - Muutetun direktiivin 92/6/ETY 2 artiklan mukaan M2- ja M3-luokkien ajoneuvoihin on asennettava sellainen nopeudenrajoitin, joka estää ajoneuvojen nopeuden kohoamisen suuremmaksi kuin 100 kilometriä tunnissa. Ehdotuksessa näiden ajoneuvojen suurimmaksi nopeudeksi oli vahvistettu 100 kilometriä tunnissa. Komission mielestä tällä muutoksella yhdenmukaistetaan direktiivin soveltamista, kun sama lähestymistapa koskee sekä tavara- että matkustajaliikenteen ajoneuvoja. 4. PÄÄTELMÄ Komissio tukee yhteistä kantaa tärkeänä askeleena liikenneturvallisuuden, ympäristönsuojelun ja tasavertaisen kilpailun alalla EU:ssa ja antaa yhteisestä kannasta myönteisen lausunnon.